Iohannis, către liberali: PSD este adversarul, nu USR. Să nu ne culcăm pe-o ureche. Susțineți total guvernul

Președintele Klaus Iohannis le-a transmis luni liderilor PNL reuniți în ședința Biroului Politic Național (BPN) să nu uite că adevăratul lor adversar este PSD, nu USR, au declarat pentru G4Media.ro surse liberale.

Potrivit acestora, șeful statului i-a îndemnat pe liberali să nu se culce pe-o ureche după câștigarea alegerilor prezidențiale, explicându-le că românii nu i-au votat doar pentru schimbarea PSD, ci așteaptă soluții de la guvernarea liberală.

Klaus Iohannis le-a mai spus liberalilor că partidul este în prezent la 35 – 40% intenție de vot în toate sondajele și le-a solicitat parlamentarilor PNL să susțină total guvernul.

”Ne-a spus că acum trebuie să livrăm și a menționat că este mulțumit de activitatea de până acum a guvernului, dar și de colaborarea dintre palatele Cotroceni și Victoria. De asemenea, ne-a avertizat să nu cerem guvernului să rezolve lucruri personale, ci să rezolve așteptările românilor”, au mai explicat pentru G4Media.ro surse liberale participante la ședință.

Preşedintele Klaus Iohannis, prezent luni la Parlament, unde participă la şedinţa Biroului Politic Naţional al PNL, a declarat că urmează să discute cu liberalii despre aspecte legate de campania electorală.

„Am făcut o campanie electorală împreună – şi încă de una de succes – şi vrem să tragem câteva concluzii. (…) Acum cred că discutăm despre ce a fost în campania electorală, câteva concluzii, nu cred că astăzi discutăm despre aspecte guvernamentale, cel puţin nu în prezenţa mea. Asta rămâne pentru zilele următoare. (…) Eu am mesaje pentru PNL în toate domeniile, dar le voi doza aşa ca să ajungă potrivit. Deci, astăzi, despre ce a fost în campania electorală”, a spus Iohannis, într-o declaraţie acordată presei, înaintea şedinţei PNL.

Întrebat despre modificări privind legile justiţiei sau recursul compensatoriu, preşedintele a replicat că toate vor fi „rezolvate la momentul oportun”.

„Toate vor fi rezolvate la momentul oportun, care va veni destul de repede, dar acum, în prima fază, am avut rugămintea – şi cred că a fost bine primită – să rezolvăm prima dată lucrul care este cel mai urgent, în speţă bugetul pentru 2020. După aceea, ne putem gândi şi la celelalte chestiuni, care sunt foarte importante. În paralel cu pregătirea bugetului este nevoie de pregătirea unor măsuri care sunt destul de urgente pentru sfârşitul acestui an”, a afirmat Iohannis.

Foto: Inquam Photos / Octav Ganea

Citește integral: Iohannis, la ședința Biroului Politic Național al PNL: Avem foarte multe solicitări de la români, se discută în spațiul public despre legile justiției, alegerea primarilor în două tururi, recursul compensatoriu, bugetul și toate aceste lucruri trebuie rezolvate de dumneavoastră